*Татарстан Республикасы Лениногорск муниципаль районы*

*5 нче урта мәктәбенең татар теле һәм әдәбияты укытучысы****Р.Т.Фәтхетдинова***

**Р.Фәхреддин әсәрләрендә шәхес иреге проблемасының яктыртылуы**

Хатын-кыз иреге, аның җәмгыятьтә тоткан урыны һәр мәгърифәтчене борчыган. XIX гасыр азагы XX йөз башы әдипләренең кайсысын һәм кайсы гына әсәрләрен алып карамыйк, турыдан-туры да, узып барышлый гына да бу проблемага игътибар иткәннәрен күрербез. Татар роман жанрының башлангычы булып саналган М.Акъегетнең “Хисаметдин мелла” сыннан алып, мәгърифәтчелек реализмын тәнкыйди белән тоташтырып торучы булып торган З.Һадиның “Бәхетсез кыз”, “Җиһанша хәзрәт” кебек әсәрләренә хәтле һәр мәгърифәтче бу темага тукталмый калмаган, һәм алар хатын-кызга ирек. Ирләр белән тигез хокук кына даулап калмыйлар, үзләре дә кызлар мәктәпләре, тәрбияханәләр ачып бу идеяләрне практикада тормышка да ашыралар.

Р.Фәхретдин “Сәлимә” һәм “Әсма” повестьларындагы хатын-кыз образларына педагогик фикерләрен пропагандалау бурычларын йөкли. Баланың мәктәпкәчә тәрбиясе шәхес буларак формалашуда нинди зур әһәмияткә ия булуын без инде билгеләп үткән идек, ә шул мөһим чор тулысынча аналар кул астында үтә.

Р.Фәхреддинов хатын-кыз иреге, тигез хокуклылыкны аерым бер мәсьәлә итеп карамый; ул аны камил җәмгыять төзүнең һәм гармоник үсешкә ирешкән шәхес тәрбияләүнең аерылгысыз бер өлеше итеп күрә. Ул “Шура” журналында редактор булып эшләү дәверендә монда әлеге проблемага караган 70 тән артык зур күләмле фәнни,иҗтимагый, тарихи,публицистик мәкаләләр бастырыла һәм фикер алышу оештырыла. Фикер алышуда бик күп мөселман хатын-кызлары катнаша. Татар шагыйрьләре Бәдрель-хәят Акчурина, Сәкинә бин ахунд әл-Максуди, Зәйнәп Якубова- Бакирова кебекләрнең әсәрләре беренче тапкыр шулай ук “Шура”журналы битләрендә дөнья күрәләр. Галимә һәм тәнкыйтьче Мәхүпҗамал Акчурина, Гөлсем Камалова-Акчурина каләмнәрен “Шура” да сынап, олы әдәбият юлына басалар.

“Тәрбияле ана” (1898), “Тәрбияле хатын” (1890), “Мәшһүр хатыннар” (1903), “Әһле гыял. Кыз балалар һәм хатыннар өчен” (1908) исемендәге хезмәтләрендә галим, әсәрләрнең исемнәреннән күренгәнчә, хатын- кыз бәхетен һәм иреген, теләгән кешеңә кияүгә чыгу дип, берьяклы гына аңламый. Шәхес җтәрбияләүдә хатын- кыз иң күренекле урын били, шуңа күрә ул үзе дә һәрьяклап тәрбия алган булырга тиеш. 1904 елда Оренбургта басылып чыккан “Мәшһүр хатыннар” китабында Р.Фәхреддин хатын-кыз мәсьәләсен дәүләт һәм милләт дәрәҗәсенә күтәрә. Ислам дөньясындагы бүгенге торгынлыкның, ибн Халдун. Әбүгалисина, ибн Рөште кебек галимнәрнең юклыгын ул сәләтле балалар тәрбияләрдәй аналарның булмавыннан күрә. “Сәлимә һәм Әсма” повестьлары галимнең “...*күңелгә урнашкан файдалы фикерләрне телебездә язып, укучыларга ирештерү иде*”[ 1;45]. Ике повестьның да төп геройлары итеп хатын-кызларның алынуы очраклы түгел. Сәлимә белән Әсманы төрле ситуацияләргә куя, лирик һәм публицистик чигенешләр ясап, әдип күңелендә йөрткәннәрен укучыга җиткерә.

Р. Фәхреддин милләт хатын-кызларын беренче чиратта аналар булуын күзаллый. Ул бигрәк тә яшьли бирелгән тәрбиягә аерым игътибар итә, аның кешегә тәэсиренең искиткеч зур икәнлеген билгели. Ә беренчел тәрбия бирүче – ул ана кеше. Сәлимә туташ исеменнән автор үзенең хатын-кызның җәмгыятьтәге ничек күзаллавына болай тасвир итә: “Ирләрнең күңелләренә йортка бәйләп куймак, нә кадәр җан иясе улса да. Барысының мәхәббәтләрөне өй эченә җыеп тотмак – шул өйдә булган хатын Вазыйфасыдыр. Йорт анасы илә корт анасы бер мисалдадыр. Буннан башка. Дөньга килгән вә киләчәк балаларны аллаһы тәгалә ихсан иткән сөтләре илә ризыкландырып вә тәннөрене тәрбия әйләмәк хезмәте һәм аналарга йөкләндеке кеби, күңелләренә вә җан-нарына тәрбия итмәк, ислам әдәпләре илә әдәпләндермәк хезмәте аналар өстендәдер. Мәктәпкә йөреп алырлык, бер яшькә йиткәнгә кадәр һәм холыкларыны гүзәлләндермәк хакында иҗтиһад итмәге бурычы да айлардадыр” [2; 270].

##### “Сәлимә” һәм “Әсма” повестьларында әдипнең үз күңелендә йөрткәннәре һәм күрергә теләгәннәре чагылыш тапканга, аның героинялары тиешле дәрәҗәдә белем, тәрбия алган итеп бирелә.Сәлимә һәм Әсманың тәрбиялекләре турында сөйләү уңаеннан, Р.Фәхреддин кызлар өчен мәктәпләр, аларның бүгенге көндә кирәклеге һәм әһәмияте турында фикер дә үткәрә. “Сәлимә” повестенда, мәсәлән, Самарада тукталган арада шәкерт мәрхүм атасының дусты Хәсән агай янына бара. Чәй янында җәдид ысулы белән укытыла торган мәктәпләр сүз чыга һәм Хәсән агай Оренбургта күргән кызлар мәктәбе турында сөйли, бу күренешкә чын күңеленнән сөенә, ләкин бер нәрсәне аңлый алмый: ни өчен бу көнгә кадәр без мондый мәктәпләрне төземи йөргәнбез соң?

“Сәлимә” повестеның герое үз-үзенә бик тәнкыйтьчән, – әдип шәкерт аркылы татарлардагы мәгариф системасының җитешсезлекләрен ачып бирүне максат итеп куйган. Әгәр дә югарыда сөйләнгән кызлар мәктәбе мәгърифәтче галимнең идеалы булса, шәкертнең уйлануларында шул чор татар мәдрәсәләренең торышы чагылыш тапкан.

Ниндидер зур вакыйгалар, катлаулы сюжетлар белән мавыкмый язучы. Әсәрләрендә һәркемгә хас булган хисләр, теләсә кем югалырдай язмыш борылышлары. Ләкин тормышчан детальләрне нинди гуманистик идеяләргә буйсындыра – монысы инде икенче мәсьәлә. Әнә шул идеяләрне һәм гадәти күренешләргә әхлакый бәя бирүе Р.Фәхреддинең әсәрләрен бүген дә актуаль итә.

**Файдаланылган әдәбият**

1.Ризаэтдин Фәхреддин: Фәнни теоретик җыентык. – К.: “Рухият” нәшр., 1999.

2.Татар мәгърифәтчелеге әдәбияты. Төзүче М.Гайнуллин. – К.: Татар.кит. нәшр., 1979.

3. Шәрәфетдинов З.Т., Даутов Г.Ф. XX йөз башы татар мәгарифе тарихында Ризаэтдин Фәхреддин. – Яр Чаллы: “Идел- йорт” нәшр, 2000.